13-jarige neem haar lewe ná WhatsApp-boodskappe | Maroela Media
Argieffoto ter illustrasie/Pixabay
'n 13-jarige meisie van Pretoria-Noord het haar eie lewe geneem nadat sy glo op WhatsApp geboelie is.
Volgens Colleen Strauss, uitvoerende hoof van die Sinoville Krisissentrum, is die meisie gespot oor 'n foto wat op WhatsApp versprei is. Die meisie was erg getraumatiseerd weens die geboelie, het Strauss gesê.
"Sy het met haar onderwysers gepraat om hulp te kry en het ook haar skoolmaats gerapporteer. Die meisie was bang om skool toe te gaan en haar ma het die skoolhoof gaan sien om haar kommer oor die situasie te kenne te gee."
Strauss het gesê die ma het by hulle huis op haar dogter se lyk afgekom. Beraders van die Sinoville Krisissentrum is onmiddellik na die skool ontbied om leerders, onderwysers en ouers by te staan. Die provinsiale departement van onderwys verleen ook bystand.
"Hierdie hartverskeurende voorval is 'n wekroep vir almal wat met kinders werk. Kinders ervaar emosies soveel erger en kan baie impulsief wees. Hulle het nie noodwendig die kennis om op die ingewing van die oomblik te besef dat alles môre weer oukei sal wees nie."
Strauss het gewaarsku dat kinders wat beweer hulle word geboelie nooit geïgnoreer moet word nie. Hulle moet na 'n volwassene verwys word wat hul kan help om die situasie te hanteer of wat teen die boelies kan optree. "Hierdie voorval kon voorkom geword het. Daar is altyd hulp. Selfdood is nie die oplossing nie."
Volgens Strauss is boeliegedrag en sarkastiese aanmerkings algemeen onder kinders van alle ouderdomme in skole en is boeliegedrag nie net beperk tot fisieke geweld nie.
"Tipiese boeliegedrag is wanneer meisies skinderstories of 'n valse gerug versprei oor 'n vriendin in hulle groep. Dit is ook nie ongewoon vir meisies om seuns te teiken nie. Kinders wat saggeaard en skaam is, word veral geteiken."
Navorsing dui daarop dat meisies in gr. 4 en gr. 5 met boeliegedrag begin en dat dit weer tydens puberteit, in gr.8 en gr. 9, kop uitsteek, aldus Strauss.
Volgens Strauss moet ouers op die uitkyk wees vir waarskuwingstekens soos 'n verandering in eet- en slaapgewoontes, hoofpyne of maagprobleme, irritasie, buierigheid en ontrekking aan daaglikse aktiwiteite.
Tyd dat ons sulke boelies ook vasvat en verantwoordelik hou vir dié se selfmoord. Daai kinders wat betrokke was, moet geen bystand ontvang nie, kry bietjie julle eie medisyne.
Dit is bitter hartseer en my innige simpatie aan die meisie se ouers en naasbestaandes. Maar moet julle nie blindstaar teen 'n geskinder en boelie onder meisies nie, dit is ewe erg onder die seuns.
Dit is absoluut verskriklik!
En so aanvaar NIEMAND verantwoordelikheid daarvoor nie. EK het al hoeveel dokumentere gesien oor hierdie soort boelies, en die ouers gee nie 'n duit om as hulle dogtertjies of seuntjies iemand anders so slegse en verneder en spot nie .. Die skool doen niks, die ouers doen niks, die kind en ouers word geteister tot die kind selfmoord pleeg dan is almal gelukkig en gaan aan met hulle lewens. .. SO JAMMER OOR JULLE GROOT VERLIES, weet net dit is nie haar skuld nie, sy wou net wegkom van die PYN af.
Dit is baie hartseer. Ek verstaan mense se opmerkings oor boelies MAAR jy sal amper 100% van die tyd vind dat die boelie self baie sielkundige/emosionele /fisiologiese stres het en die boelie optrede is sy uitlaatklep. Daar moet in alle gevalle onmiddellik aandag gegee raak aan die slagoffer wat geboelie raak asook die een wat dit uitdeel